21.

vyzýva Komisiu, aby po uverejnení nezávislého hodnotenia vplyvu a v spolupráci s organizáciami združujúcimi spoločnosti so zamestnaneckým vlastníctvom, členskými štátmi a, v prípade potreby, sociálnymi partnermi zvážila vypracovanie súboru základných usmernení úspešných schém FÚZ, ktorý bude zahŕňať tieto prvky: (a) zameranie na ciele: spoločnosti by mali stanoviť ciele schémy FÚZ, aby zvolili model, ktorý je pre nich najvhodnejší, a mali čo najväčšiu šancu dosiahnuť želané výsledky; schémy FÚZ by pred zavedením mali podliehať konzultácii o dohode so zamestnancami alebo zástupcami zamestnancov; kolektívne zmluvy nesmú byť podmienené dohodami o schémach FÚZ; (b) flexibilná správa a dobrovoľnosť: FÚZ sa riadi rôzne v závislosti od odvetvia, veľkosti a druhu spoločnosti a členského štátu; rozhodnutie o vypracovaní a zavedení schémy FÚZ by sa malo prijať na úrovni spoločnosti s ohľadom na platné vnútroštátne právne predpisy a postupy a na finančnú situáciu spoločnosti; (c) doplnok k zmluvnej odmene: každá schéma FÚZ by mala dopĺňať základnú mzdu a zmluvné práva zamestnanca, a nie ich nahrádzať; (d) dobrovoľná účasť zamestnancov: FÚZ predstavuje prostriedok, ktorý zamestnancom ponúka možnosť, ako získať prospech z užšieho finančného vzťahu so zamestnávateľom; dobrovoľnosť účasti či neúčasti na tejto schéme sa musí nakoniec vzťahovať nielen na jednotlivých zamestnancov, ale rovnako na všetkých zamestnancov spoločnosti vrátane zamestnancov na čiastočný úväzok bez rozdielu, aby sa dosiahlo skutočné začlenenie; (e) rokovania so sociálnymi partnermi: v prípadoch, keď vnútroštátne postupy a tradície zahŕňajú sociálnych partnerov na úrovni spoločností, príslušní sociálni partneri by mali rokovať o schémach FÚZ, a to na miestnej úrovni a s každým podnikom alebo spoločnosťou individuálne, aby daná schéma zodpovedala osobitným podmienkam a okolnostiam spoločnosti a jej zamestnancov; tieto schémy by nemali diskriminovať zamestnancov za to, že sú členmi odborových organizácií, ani z akéhokoľvek iného dôvodu diskriminácie uvedeného v článku 10 ZFEÚ; (f) jasné informácie: zamestnancom sa musia poskytnúť takéto informácie o rizikách a právach spojených s účasťou na schéme FÚZ vrátane obdobia nároku: rozhodnutie zapojiť sa do schémy FÚZ by malo byť založené na informovanom súhlase zamestnanca po získaní úplných informácií o právach, povinnostiach a súvisiacich rizikách, ako aj účinkoch zdaňovania vyplývajúcich z účasti na schéme a o podmienkach uplatňovaných pri opustení spoločnosti alebo schémy za akýchkoľvek okolností; (g) zapojenie do správy a riadenia: zamestnávateľ by mal v závislosti od schémy vyzvať zamestnanca alebo pracovníkov, aby sa priamo zapojili do správy a riadenia spoločnosti; v takomto prípade by mali byť práva a povinnosti jasne a spoločne vymedzené; (h) ak je schváleným modelom podiel na vlastníctve, uprednostňuje sa kolektívne vlastníctvo akcií, napríklad v truste; v rámci tohto modelu by sa akcie mali prideľovať tak, aby sa nezvyšovali existujúce mzdové rozdiely; (i) je nevyhnutné uzatvoriť poistenie s cieľom chrániť účasť zamestnancov pred platobnou neschopnosťou podniku; (j) vplyv rodovej rovnosti by sa mal zakaždým posúdiť v prípade schválenia schém FÚZ; (k) transparentnosť: informácie o ekonomickej situácii predmetnej spoločnosti a informácie o súvisiacich rizikách by príslušní zamestnanci mali mať po celý čas k dispozícii;